Politiet får kritikk for å ha avhørt drapssiktet 15-åring uten forsvarer til stede

15-åringen som er siktet for dobbeltdrapet i Kristiansand tilsto uten forsvarer tilstede. – Avhøret kan være ulovlig, mener advokat.

Marius Oscar Dietrichson, som leder forsvarergruppen i Advokatforeningen, mener politiet burde avbrutt avhøret da den nå drapssiktede 15-åringen endret status fra mistenkt til siktet. Fredrik Varfjell / NTB scanpix

7. des. 2016 22:57 Sist oppdatert 8. desember 2016

– Nå blir spørsmålet om dette avhøret kan brukes. Jeg kan se for meg at siktede blir satt under betydelig press for å gjenta erkjennelsen under lovlige former og med forsvarer til stede. Politiet har forpurret en viktig sak, sier advokat Marius Oscar Dietrichson, som er leder av forsvarergruppen i Advokatforeningen.

Uten forsvarer til stede erkjente 15-åringen tirsdag å ha drept Tone Ilebekk (48) og Jakob Abdullahi Hassan (14). Gutten ble tirsdag ettermiddag innkalt til politiet for å avgi en forklaring som vitne.

Etter det Fædrelandsvennen kjenner til, møtte 15-åringen til avhøret sammen med sin mor.

Tone Ilebekk (48) skulle stoppe slagsmål: Ble drept da hun forsøkte å redde Jakob Hassan (14)

Forsvareren: – Avhøret burde vært avsluttet

Ifølge guttens forsvarer Svein Kjetil Stallemo foregikk avhøret uten at forsvarer var til stede. Stallemo mener politiet burde avbrutt avhøret da 15-åringen tilsto dobbeltdrapet.

– Det riktige ville vært å avslutte avhøret inntil det var en forsvarer han kunne konferert med før avhøret fortsatte. Det er min oppfatning av hvordan situasjonen burde vært håndtert, sier advokat Stallemo onsdag kveld.

Dietrichson i Advokatforeningen mener det er svært kritikkverdig at 15-åringen ble avhørt uten forsvarer tilstede.

– Fra det øyeblikket det sto klart for politiet at de ville sikte ham for drapene, burde de ha avbrutt avhøret og kalt inn en forsvarer, sier han.

Avhøret var over da forsvareren kom

Overfor Aftenposten ønsket Agder-politiet onsdag kveld ikke å gå inn på hva som skjedde da 15-åringen skiftet status fra mistenkt til siktet.

Ifølge VG tok avhøret ved 21-tiden tirsdag en slik vending at 15-åringen ble informert om at politiet mente det var han som sto bak drapene. Han ble samtidig informert om sine rettigheter som siktet.

Advokat Stallemo ble kontaktet og spurt om han kunne være 15-åringens forsvarer. Da Stallemo ankom politihuset, var avhøret over.

Tidligere onsdag forklarte kriminalsjef Terje K. Skaar overfor Fædrelandsvennen at det ble gjennomført etterforskningsskritt mot 15-åringen samtidig som han ble avhørt som vitne. Etter tilståelsen ga 15-åringen en detaljert forklaring til politiet.

Tone Ilebekk (48) og Jakob Abdullahi Hassan (14) ble drept mandag. Politiet i Agder

Ble lagt inn på psykiatrisk etter avhør

Dietrichson peker på at siktede er særlig sårbar. Etter avhøret ble han lagt inn på en psykiatrisk institusjon.

– Da er han ikke selv i stand til å ta stilling til om han vil gi avkall på sin rett til forsvarer. Staten har en forpliktelse til å gi ham en forsvarer som han kan rådføre seg med. Han er bare en guttunge på 15 med mentale problemer. Da kan han ikke behandles som en ressurssterk voksen, sier han.

Dietrichson peker på at slik det er nå, kjenner vi ikke til omstendighetene som tilståelsen ble avgitt under.

– Det eneste vi vet er at en 15-åring med mentale problemer har vært innelåst på et avhørsrom med trente avhørere og tilstått en forferdelig forbrytelse, sier han.

– Kan få rettslige konsekvenser

Dietrichson stiller spørsmål ved hvorvidt avhøret er lovlig.

– Det er ikke til å tro, hverken av hensyn til allmennheten eller av hensyn til de pårørende, at man ikke greier å følge elementære sakbehandlingsregler, sier han.

Svein Kjetil Stallemo, som er guttens forsvarer, svarer slik på spørsmål om hvorvidt han mener avhøret av gutten ikke kan brukes:

Svein Kjetil Stallemo. Berg-Rusten, Ole / NTB Scanpix

– Det at han er i den alderen og avhøret har fortsatt, kan få rettslige konsekvenser. Noen rettslig analyse av det har jeg ikke tenkt å gi gjennom media, men i mer ryddige former overfor politiet.

Stallemo understreker at det ikke er uten betydning at politiet har opplyst 15-åringen om at han har rett på advokat.

Videre mener han det er en vesentlig forskjell på om det er en gjengangerkriminell eller en unggutt som sitter på motsatt side av bordet.

Politiet venter med å svare på kritikk

Aftenposten har bedt Agder-politiet om å svare på kritikken fra Dietrichson. Det ønsket de onsdag kveld ikke å gjøre.

Derimot sier kriminalsjef Terje K. Skaar, via sin kommunikasjonsavdeling, at de har registrert at den siktedes forsvarer vil rette en eventuell kritikk direkte til politiet.

– Vi vil gi en tilbakemelding til forsvarer hvis det kommer noe derfra, sier Skaar.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding